**NACRT**

Na temelju članka 108. stavka 3. Zakona o lijekovima („Narodne novine“, broj 76/2013 i 90/2014) ministar zdravlja donosi

**PRAVILNIK**

**O IZMJENI I DOPUNI PRAVILNIKA O MJERILIMA ZA**

**RAZVRSTAVANJE LIJEKOVA TE O PROPISIVANJU I**

**IZDAVANJU LIJEKOVA NA RECEPT**

**Članak 1.**

U Pravilniku o mjerilima za razvrstavanje lijekova te o propisivanju i izdavanju lijekova na recept („Narodne novine“, broj 86/2013, 90/2013, 102/2014 i 107/2015), u članku 29. stavku 1. iza točke 7. dodaje se točka 8. koja glasi:

„8. 18,1 g tapentadola.“.

**Članak 2.**

U članku 34. stavci 1. - 4. mijenjaju se i glase:

„(1) Ako ljekarna, odnosno depo lijekova nema propisani lijek, magistar farmacije ima pravo, bez prethodnog dogovora s ovlaštenom osobom, odnosno doktorom veterinarske medicine s odobrenjem za samostalan rad koja je lijek propisala, izdati osobi generički lijek iste ili niže cijene, pod uvjetom da ovlaštena osoba, odnosno doktor veterinarske medicine s odobrenjem za samostalan rad koji je lijek propisao nije na recept naznačio da se lijek ne zamjenjuje, te da se osoba suglasila sa zamjenom lijeka.

(2) Ako osoba koja podiže lijek nije suglasna da joj se izda lijek drugog proizvođača (originalni ili generički u odnosu na propisani), magistar farmacije obvezan je poduzeti mjere za nabavu tog lijeka, odnosno na zahtjev bolesnika, odnosno osobe koja preuzima lijek, pribaviti lijek najkasnije u roku od tri dana.

(3) Zamjenu lijeka u slučaju iz stavka 1. ovoga članka magistar farmacije obvezan je naznačiti na recept kod izdavanja lijeka.

(4) Ako osoba ne pristane na zamjenski lijek niti želi čekati nabavu lijeka sukladno odredbi u stavku 2. ovoga članka, magistar farmacije će vratiti recept i uputiti je ovlaštenoj osobi ili doktoru veterinarske medicine s odobrenjem za samostalan rad koji je lijek propisao radi propisivanja drugog lijeka.“.

**Članak 3.**

Ovaj Pravilnik stupa na snagu osmoga dana od dana objave u „Narodnim novinama“.

KLASA:

URBROJ:

Zagreb,

 MINISTAR

 prim. Siniša Varga, dr. med. dent.